**ДО**

**Г-Н РУМЕН РАДЕВ,**

**ПРЕЗИДЕНТ НА РЕПУБЛИКА БЪЛГАРИЯ**

**Г-ЖА НАТАЛИЯ КИСЕЛОВА,**

**ПРЕДСЕДАТЕЛ НА 51-ТО НАРОДНО СЪБРАНИЕ НА РЕПУБЛИКА БЪЛГАРИЯ**

**Г-Н РОСЕН ЖЕЛЯЗКОВ,**

**МИНИСТЪР-ПРЕДСЕДАТЕЛ НА РЕПУБЛИКА БЪЛГАРИЯ**

**УВАЖАЕМИ ГОСПОДИН ПРЕЗИДЕНТ,**

**УВАЖАЕМА ГОСПОЖО ПРЕДСЕДАТЕЛ,**

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

Ние, национално представителните организации на работодателите, с икономически дейности в целия спектър на стопански живот на страната ни, създаващи над 86% от брутната добавена стойност чрез 82% от всички наети, обезпокоени от анонсите за референдум, заявяваме категоричната си подкрепа за присъединяването на Република България към еврозоната от 1 януари 2026 г.

Напомняме, че България безрезервно и последователно полага усилия към пълноправно членство в Европейския съюз – както със заявената Преговорна позиция и Допълнителните информации към нея по глава 11 „Икономически и валутен съюз“ от 2001 г., Предприсъединителните икономически програми за периодите 2002-2005 г. и 2004-2007 г., така и препотвърждавайки ангажимента за бъдещо приемане на единната европейска валута с Договора за присъединяване, в сила от 1 януари 2007 г. Завършването на процеса на европейската интеграция на България, посредством пълноправното ни членство в Икономическия и Паричния Съюз, ще гарантира ускорен ръст на доходите и по-бърза реална конвергенция в покупателната способност спрямо средноевропейските стойности.

През цялото това време всички Вие, институционално отговорни за управлението и просперитета на държавата ни, нееднократно сте заявявали убедената си подкрепа за европейската перспектива на страната ни, в т.ч. въвеждането на еврото в Република България и свързания с това Закон за въвеждане на еврото, приет от 50-то Народно събрание на 7 август 2024 г. и обнародван в „Държавен вестник“ с Указ № 200 на Президента на Републиката.

Убедени сме, че в продължение на последователните и консолидирани усилия на всички досегашни управленци, български институции, социални партньори и неправителствен сектор, в очакване на конвергентните доклади на Европейската централна банка и Европейската комисия за приемането ни в еврозоната, ще продължите да сте на нивото на високите национални очаквания, давайки си сметка за националните приоритети, и ангажирано ще работим заедно в полза на просперитета на обществото ни, недопускайки действия, разпиляващи обществената енергия и създаващи предпоставки за противоречия, разделение, напрежение и недоверие сред българския народ.

**С УВАЖЕНИЕ,**

**РУМЕН РАДЕВ,**

**ПРЕДСЕДАТЕЛ НА УС НА АИКБ**

**И РОТАЦИОНЕН ПРЕДСЕДАТЕЛ НА АОБР ЗА 2025 г., ПО ПОРЪЧЕНИЕ НА АИКБ, БСК, БТПП И КРИБ**